<classify> WAZIRI Mkuu, Kassim Majaliwa amesema serikali itaweka mikakati madhubuti kuimarisha matumizi ya fukwe kama sehemu ya kivutio cha utalii ili kuongeza idadi ya watalii wanaokuja nchini na kutengeneza ajira kwa wananchi na kukuza uchumi wa Taifa.Alisema hayo jana alipomwakilisha Rais John Magufuli kwenye ufunguzi wa onesho la Kimataifa la Utalii la Swahili International Tourism Expo, katika Kituo cha Mikutano cha Kimataifa cha Julius Nyerere JNICC, jijini Dar eS Salaam.Onesho hilo linalofanyika kwa siku tatu nchini linahudhuriwa na wafanyabishara wakubwa wa utalii 170 kutoka nchi mbalimbali duniani na wauzaji wa bidhaa za utalii takriban 300 kutoka ndani na nje ya nchi.Alisema sekta ya utalii nchini inachangia zaidi ya asilimia 25 ya mauzo yote ya nje na takriban ajira milioni 1.5 ambapo kati ya ajira zote, zimo za moja kwa moja na zile ambazo si za moja kwa moja.Alisema kutokana na juhudi za utangazaji wa vivutio vya utalii nchini unaoratibiwa na Bodi ya Utalii Tanzania TTB, wageni wengi maarufu duniani wanazidi kuja nchini kwa wingi zaidi kuona vivutio hivyo wakijua kwamba Tanzania ni nchi ya amani, yenye utulivu na Watanzania ni watu wakarimu.Alisema waliokuja nchini mwaka huu ni Rais mstaafu wa Marekani, Barack Obama aliyekaa siku nane; Rais wa Uswisi, Alain Berset aliyekaa siku 10 na mchezaji gofu mstaafu wa Marekani, Jack Nicklaus.Waziri Mkuu alisema mbali na watu hao maarufu duniani kuja nchini, pia makundi makubwa ya watalii yenye zaidi ya watu 300 yameingia nchini tangu mwanzoni mwa mwaka huu kutoka nchi za Israel, Australia na Hispania.Hii ni ishara njema kwa maendeleo ya kasi ya sekta hii, alisema Majaliwa. Katika hatua nyingine, Waziri Mkuu amemshukuru Rais Magufuli kwa mchango wake mkubwa kwenye maendeleo ya sekta ya utalii kutokana na hatua mbalimbali anazozichukua katika kukuza sekta hiyo.Alisema miongoni mwa hatua ambazo zimekuwa zikichukuliwa na Serikali ya Awamu ya Tano ya Rais Magufuli katika kuimarisha sekta ya utalii nchini ni pamoja na kuboresha usafiri wa anga nchini, ambao kwa sasa umeongezeka kwa sababu ya uwekezaji mkubwa wa serikali viwanja vya ndege na ATCL.Ununuzi wa ndege saba mpya za Shirika la Ndege la Tanzania ATCL ambapo ndege nne zimewasili na kuanza kutoa huduma ni kielelezo tosha cha juhudi za serikali.Kati ya ndege hizi zipo ambazo hivi karibuni zitaanza kutoa huduma ya usafiri kati ya Tanzania na nchi za India na China, alieleza.Alitaja hatua nyingine ni ujenzi wa jengo la tatu la abiria Kiwanja cha Ndege cha Kimataifa cha Julius Nyerere JNIA ambalo linatarajiwa kutoa huduma zenye viwango vya kimataifa kwa abiria na kuruhusu ndege nyingi zaidi kuingia na kutoka nchini. Ujenzi wake umekamilika kwa zaidi ya asilimia 80.  <topic>: KITAIFA 